Stundum þurfa prósentur ekki að ganga upp allan launastigann á vinnumarkaði ? Er það lausnin ? Yfir 30% eldra fólks sem hefur leitað til Tryggingastofnunarinnar er í miklum vandræðum og neðsti hlutinn býr við sára fátækt . Er það hið íslenska velferðarkerfi ? Hvar er vörnin hjá okkar stjórnmálmönnum ? Er þeim sama ? Eru þeir sumir ef til vill með rangar hugmyndir um stöðu hópsins ? Nokkrir tala um að allir hafi yfir 300 þúsund . Það er ekki rétt . Þetta á bara við um þá sem búa einir og fá fulla heimilisuppbót . Enn aðrir hafa talað opinberlega um fólkið með eina millu … Hverjir eru það ? Hverjir hafa eina millu í lægstu launastigunum ? Aðeins lítill hópur sem oftar en ekki er opinberir starfsmenn í betur launuðu störfunum í þjóðfélaginu sem svo oft fá bónusa . Misskiptingin vex . Það er alveg óþolandi . Hvað vill þjóðin gera í málefnum þeirra verst settu ? Við höfum lagt upp með nokkrar leiðir . Ein er að sinna því fólki sem er með skerta búsetu . Hvað er það ? Ef við búum ekki á Íslandi eða öðrum Evrópulöndum í 40 ár þá fáum við skertar lífeyrisgreiðslur . Takmark okkar er að fólk geti lifað af því sem það fær . Það hafa ekki allir feita lífeyrissjóði og sumir enga . Svo hefur margt gerst . Nokkrir lífeyrissjóðir fóru illa í hruni og áður . Svo eru líka lögbundnir lífeyrissjóðir sem standa ekki undi nafni . Einnig þarf að huga að því að lög um að allir greiði í lífeyrissjóð eru ekki gömul ; bara frá 1997 . Það þarf að bretta upp ermar og skoða kosningaloforðin . Við getum ekki horft upp á að leiðrétting vegna mistaka verði til þess að þeir efnameiri hafi fengið mest við dómsúrskurðinn . Er þetta vitglóra ? Nei , og aftur nei . Þarna hefði peningunum verið betur varið til þessa hóps sem verst stendur en ekki til hálaunahópa . Þvílíkur dómur um að 6 milljarðar séu teknir og settir í ranga vasa . Eldri borgarar eru líka samkvæmt rannsóknum að sinna sínum nánustu í veikindum og á lokaspretti lífsins . Samkvæmt rannsóknum erum við þar efst í að þurfa að gefa tíma til umönnunar barna , fatlaðra og aldraðra . Hvað veldur ? Sumir telja að upplýsingaflæði til fólks um rétt sinn sé ekki nægt og að sumum eldri borgurum finnist þeir segja sig á sveitina með því að þiggja hjálp . Kannski er það líka íslenska fjölskyldugerðin ? Nánar fjölskyldur standa saman . Nýlegt heilbrigðisþing var fjölskrúðugt og mikill fjöldi kom og tók þátt . Mikill fjöldi frummælanda reifaði hinar mörgu hliðar heilbrigðis , siðfræði og réttinda til læknismeðferðar . Vonandi mun þetta leiða eitthvað gott af sér . Mér finnst að enn og aftur verði að huga enn betur að endurhæfingu , heilsueflandi samfélögum og öllu sem getur stutt við að heilsan endist lengur án skakkafalla . Þarna er líka gap milli kvenna og karla sem þarf að rannsaka hvers vegna konur fara fyrr og oftar til læknis og heltast fyrr út af vinnumarkaði . Ætla mætti að allt okkar tal um heilbrigðan lífsstíl mundi smám saman leiða til betri heilsu . Öll umræða ýtir málum áfram hvað þá góð samstaða , En athuga þarf að örlagavaldar á þessu sviði eru t.d. fátækt og einmanaleiki . Tvö stórmál sem þarf að vinna hratt í að draga úr . Einmanaleikinn er nú alls staðar til umræðu í hinum vestræna heimi og margt hefur verið gert til að finna lausnir . Sá nú síðast stórfína örþætti frá Danmörku þar sem börn heimsóttu aldraða til að vinna á þessu meini . Upp voru tekin skemmtileg viðtöl milli þessara aðila sem voru bæði fyndin og falleg . Til þess að vinna af alúð gegn þessu meini þurfum við að fá miklu fleiri sjálfboðaliða . Hvatning til fólks sem er að leita að verkefni . Þessi grein birtist einnig í Morgunblaðinu 28. nóvember 2018